PSD Sibiu a anunțat astăzi că lansează concursul de ”pictură originală, fără şablon” “Sărbătorile de iarnă la Sibiu”. Sunt aşteptaţi să îşi înscrie lucrările copiii din clasele 0-VIII din cadrul şcolilor din municipiul Sibiu. ”Copiii dau întotdeauna dovadă de o imaginaţie debordantă şi pot vedea lucrurile altfel decât le vedem noi, adulţii. Aşa că ne-am propus să retrăim atmosfera magică a sărbătorilor de iarnă prin ochii copiilor”, susțin social democrații.

Locul 1 va fi premiat cu câte o tabletă Kindle pentru citit; premiul 2 cu câte un abonament pentru 5 intrări la piscină, pentru copil şi un însoţitor, iar premiul 3, cu câte un voucher pentru cinci şedinţe de echitaţie. La fiecare categorie, organizatorii oferă câte două menţiuni constând în cărţi de citi şi de colorat. ”Festivitatea de premiere va avea loc în data de 21 decembrie, începând cu ora 18:00, la sediul Organizaţiei Municipale PSD Sibiu, str. Samuel von Brukenthal nr. 2 Sibiu. Toate lucrările înscrise în concurs vor fi expuse la sediul Organizaţiei, începând cu data de 21 decembrie şi până la sfârşitul anului”, se arată într-un comunicat de presă remis de PSD Sibiu.

Concursul se va desfăşura pe două categorii: clasele 0-IV şi clasele V-VIII. Lucrările se primesc în original, la sediul PSD Sibiu de pe strada Samuel von Brukenthal, nr. 2, de luni până vineri între orele 9:00-16:00, până în data de 19 decembrie, ora 14:00. Pentru clasele 0-IV lucrările trebuie să fie realizate în format A4, iar pentru clasele V-VIII, în format A3. Lucrările înscrise în concurs vor fi însoţite de numele şi prenumele complet al elevului, clasa, şcoala la care studiază, numele părinţilor şi un număr de telefon de contact.

În fața sediului PSD, câteva zeci de sibieni s-au postat de ieri pentru a protesta față de modificările legilor Justiției. Au venit cu scaune și câțiva chiar au rămas acolo peste noapte.